“นายกฯ” หนุนแก้ รธน. เล็งชงร่าง พ.ร.บ.ประชามติ เข้าสภาฯ สัปดาห์หน้า
“นายกฯ” หนุนแก้ รธน. เล็งชงร่าง พ.ร.บ.ประชามติ เข้าสภาฯ สัปดาห์หน้า
“นายกฯ” หนุนแก้ รธน. เล็งชงร่าง พ.ร.บ.ประชามติ เข้าสภาฯ สัปดาห์หน้า
26 ต.ค. 2563

พล.อ.ประยุทธ์ จันทร์โอชา นายกรัฐมนตรี ได้ลุกขึ้นชี้แจงต่อรัฐสภาว่า ในสัปดาห์หน้ารัฐบาลจะเสนอร่าง พ.ร.บ.ว่าด้วยการออกเสียงประชามติ เข้าสู่สภาฯ ซึ่งจะเป็นกลไกหนึ่งของการแก้ไขรัฐธรรมนูญ เพื่อจัดการออกเสียงประชามติตามขั้นตอนต่อไป
สำหรับการเดินหน้ากระบวนการแก้ไขรัฐธรรมนูญนั้น พล.อ.ประยุทธ กล่าวว่า ได้เชิญหัวหน้าพรรคร่วมรัฐบาลเข้ามาหารือเพื่อพิจารณาแนวทางการแก้ไขรัฐธรรมนูญในที่ประชุมรัฐสภา ซึ่งคาดว่ารัฐสภาจะพิจารณาร่างแก้ไขรัฐธรรมนูญวาระแรกในเดือน พ.ย. และวาระที่ 3 จะแล้วเสร็จไม่เกินภายในเดือน ธ.ค.นี้ แต่ยังไม่สามารถประกาศใช้ได้เพราะต้องรอกฎหมายการออกเสียงประชามติก่อน
“รัฐบาลไม่ได้นิ่งนอนใจในทุกเรื่อง พยายามหาทางแก้ไขปัญหาให้ได้มากที่สุด เร็วที่สุด” พล.อ.ประยุทธ์  กล่าว
ส่วนข้อเรียกร้องให้นายกรัฐมนตรีลาออกนั้น พล.อ.ประยุทธ์ กล่าวว่า หากนายกรัฐมนตรีลาออกจากตำแหน่งจะส่งผลให้คณะรัฐมนตรีพ้นจากตำแหน่งทั้งหมด ซึ่งตามมาตรา 167 (1) กำหนดให้นายกรัฐมนตรีและคณะรัฐมนตรีอยู่ปฏิบัติหน้าที่ต่อไปจนกว่าคณะรัฐมนตรีใหม่จะเข้าปฏิบัติหน้าที่ และจะต้องเลือกนายกรัฐมนตรีคนใหม่จากที่ประชุมร่วมรัฐสภา โดยที่ประชุมต้องมีมติเกินกึ่งหนึ่ง ซึ่งไม่ว่าจะเป็น ส.ส.ฝ่ายใดรวมกันแล้วก็ไม่ถึงกึ่งหนึ่ง เพราะฉะนั้นต้องมี ส.ว.เข้าร่วมเลือกนายกรัฐมนตรีด้วย ส่วนกรณียุบสภา ครม.จะพ้นจากตำแหน่งทั้งคณะ และสมาชิกภาพ ส.ส.จะสิ้นสุดลงทั้งคณะ
ขณะที่นายวิรัช รัตนเศรษฐ ส.ส.บัญชีรายชื่อ พรรคพลังประชารัฐ ในฐานะประธานกรรมาธิการพิจารณาร่างรัฐธรรมนูญแก้ไขเพิ่มเติมก่อนรับหลักการ รัฐสภา กล่าวชี้แจงว่า กมธ.ได้ศึกษาร่างแก้ไขรัฐธรรมนูญทั้ง 6 ฉบับแล้วแต่ไม่มีการลงมติ เนื่องจากเป็นข้อมูลที่จะนำเสนอให้สมาชิกรัฐสภาตัดสินใจว่าจะรับหลักการหรือไม่ โดยขณะนี้อยู่ระหว่างการจัดทำรายงานจำนวน 400 เล่มเพื่อแจกจ่ายให้กับสมาชิกรัฐสภา
ขณะที่ร่างแก้ไขรัฐธรรมนูญฉบับประชาชนที่ยื่นผ่าน iLaw ที่อยู่ระหว่างการตรวจสอบรายชื่อประชาชนที่ร่วมลงชื่อสนับสนุน 5 หมื่นรายชื่อนั้น จะครบกำหนดในวันที่ 11 พ.ย. หากนำเข้าพิจารณาในที่ประชุมรัฐสภาหลังจากวันที่ 15 พ.ย.ก็น่าจะสามารถพิจารณาไปพร้อมกับร่างแก้ไขรัฐธรรมนูญอีก 6 ฉบับ ส่วนการบรรจุญัตติจะเป็นเมื่อใดนั้นขึ้นอยู่กับประธานรัฐสภาพิจารณา
ด้านนายชวน หลีกภัย ประธานรัฐสภา กล่าวว่า จะหารือเป็นการภายในกับตัวแทนรัฐบาล ทุกพรรคการเมือง และ ส.ว.ว่า จะรอร่างแก้ไขรัฐธรรมนูญฉบับของประชาชนหรือไม่ หากรอก็คาดว่าจะสามารถนำร่างแก้ไขรัฐธรรมนูญทั้งหมดเข้าสู่การพิจารณาได้ในช่วงกลางเดือนพ.ย. แต่หากไม่รอ ก็น่าจะพิจารณาร่างรัฐธรรมนูญแก้ไขเพิ่มเติมทั้ง 6 ฉบับของรัฐบาลและพรรคการเมืองได้ในช่วงต้นเดือน พ.ย.